A Bizottság 654/2001/EK rendelete

(2001. március 30.)

a font sterling és a svéd korona 2000-ben történt észlelhető újraértékelődése után kifizetett kompenzációs támogatás maximális összegének rögzítéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az euróval kapcsolatos agromonetáris szabályok megállapításáról szóló, 1998. december 15-i 2799/98/EK tanácsi rendeletre [1] és különösen annak 4. cikke (2) bekezdésére,

mivel:

(1) A 2799/98/EK rendelet 1. cikke f) pontjában meghatározottaknak megfelelően 2000-ben a svéd korona és a font sterling újraértékelődött.

(2) A 2799/98/EK rendelet megállapítja, hogy újraértékelődés esetén a tagállamok a gazdálkodók számára kompenzációs támogatást nyújthatnak. Ezt a támogatást a fenti rendeletben, valamint a legutóbb a 2452/2000/EK rendelettel [2] módosított, az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló 1998. december 22-i 2808/98/EK bizottsági rendeletben [3] megállapított feltételek alapján kell nyújtani.

(3) A kompenzációs támogatás első részfolyósításának maximális összege a 2799/98/EK rendelet 4. cikkével összhangban kerül megállapításra.

(4) A fenti rendelet 4. cikkének (3) bekezdése és 4. cikke (6) bekezdésének a) pontja alapján az érintett összegeket csökkenteni vagy törölni kell arra az ágazatra vonatkozóan, amelyben az érintett tagállamra vonatkozó piaci ár átlagosan azonos vagy magasabb volt, mint azon tagállamok átlagos piaci árai, amelyek valutája nem értékelődött újra ugyanazon időszak alatt. Ezek a feltételek a marha- és borjúhús, a gabona, valamint a tej és tejtermékek ágazataira vonatkozóan nem teljesültek a két érintett országban. Ezért a fenti összegeket nem kell módosítani.

(5) A fenti rendelet 4. cikkének (3) bekezdése és 4. cikke (6) bekezdésének b) pontja alapján csökkenthető egy vagy több részfolyósítás összege, amennyiben megfigyelhető, hogy az érintett szektorban az újraértékelődés időpontja és a meghatározó ügyleti tények időpontja között olyan összefüggés található, amelynek alapján ésszerűen nem vonható le olyan következtetés, hogy a újraértékelődés a vizsgált időszak alatt mindvégig hatást gyakorolt. Ez a feltétel a cukorágazatra teljesül, amelyre vonatkozóan a 2000/2001. gazdasági év során ténylegesen alkalmazott árfolyam még nem ismert. Ezért rögzíteni kell a 2799/98/EK rendelet 4. cikke (6) bekezdésének utolsó előtti albekezdésében említett, a második és harmadik részfolyósítás kiszámításának alapjaként szolgáló első részfolyósítás maximális összegeit is, amelyeket akkor rögzítettek volna, ha a b) pontot nem alkalmazták volna.

(6) Meg kell állapítani a 2808/98/EK rendelet 8. cikke (1) bekezdésének első albekezdésében említett időszakot, amelyet úgy kell kikötni, hogy az a kompenzációs támogatások kifizetése előtti időszakra essen.

(7) Az e rendeletben meghatározott intézkedések összhangban vannak az érintett irányítóbizottságok véleményével,

ELFOGADTA EZT A RENDELETET:

1. cikk

Az Egyesült Királyság tekintetében a 2799/98/EK rendelet 4. cikke (3) bekezdésében említett kompenzációs támogatás első részfolyósításának maximális összege a 2000-ben bekövetkezett észlelhető újraértékelődés esetében 224,12 millió euró.

A 2799/98/EK rendelet 4. cikke (6) bekezdésének utolsó előtti albekezdésében említett, a kompenzációs támogatás második és a harmadik részfolyósítása kiszámításának alapjaként szolgáló maximális összeg a 2000-ben bekövetkezett észlelhető újraértékelődés esetében 235,35 millió euró.

2. cikk

Svédország tekintetében a 2799/98/EK rendelet 4. cikke (3) bekezdésében említett kompenzációs támogatás első részfolyósításának maximális összege a 2000-ben bekövetkezett észlelhető újraértékelődés esetében 11,12 millió euró.

A 2799/98/EK rendelet 4. cikke (6) bekezdésének utolsó előtti albekezdésében említett, a kompenzációs támogatás második és a harmadik részfolyósítása kiszámításának alapjaként szolgáló maximális összeg a 2000-ben bekövetkezett észlelhető újraértékelődés esetében 11,84 millió euró.

3. cikk

A 2808/98/EK rendelet 8. cikke (1) bekezdésének első albekezdésében említett időszak legkésőbb 2000. december 31-én véget ér.

4. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. március 30-án.

a Bizottság részéről

Franz Fischler

a Bizottság tagja

[1] HL L 349., 1998.12.24., 1. o.

[2] HL L 282., 2000.11.8., 9. o.

[3] HL L 349., 1998.12.24., 36. o.

--------------------------------------------------